اتفاق القاهره 1969

اتفاق القاهرة 1969 هو اتفاق تم توقيعه بين منظمة التحرير الفلسطينية بيمثلها ياسر عرفات و الجيش اللبنانى يمثلها العماد اميل بستانى بوساطة من الحكومة المصرية , فى 3 نوفمبر 1969 فى القاهرة , بهدف تنظيم الوجود الفلسطينى المسلح فى لبنان , بعد عدد من المصادمات اللى حصلت بين المسلحين الفلسطينيين و الجيش اللبنانى .

كان من اهم بنود الاتفاق الآتي:

 ان الفلسطينيين المقيمين فى لبنان ليهم حق العمل و التنقل جوا لبنان.
 انشاء لجان محليه من الفلسطينيين لتأمين المخيمات بالتنسيق مع الامن اللبنانى.
 وجود نقط للكفاح المسلح ضد اسرائيل جوا المخيمات بالتنسيق مع الجيش اللبنانى , النقط دى وظيفتها تدبير التسليح و التدريب اللازم للمقاومه.
 سماح الجيش اللبنانى لأى فلسطينى فى لبنان بالمشاركه فى العمليات المسلحه ضد اسرائيل.
 الزام لبنان بتسهيل و تأمين عبور الفدائيين الفلسطينيين بفتح معابر حدوديه بين لبنان و اسرائيل .
 ممنوع تدخل المسلحين الفلسطينيين فى الشئون الداخليه فى لبنان .
 وقف الحملات الاعلاميه السلبيه من الناحيتين .
 الزام الجيش اللبنانى بتوفير الدعم الطبى و مستلزمات التموين للفدائيين الفلسطينيين و تغطية هروبهم بعد الهجمات المسلحه.
 الزام الطرفين بإن الاتفاق سرى للغايه و ماينفعش يخرج للإعلام.

طبع واحده من مشكلات اتفاق القاهره , انه ادّا شرعيه لوجود و عمل المقاومه الفلسطينيه فى لبنان. و ده متعارض مع سيادة الدوله اللبنانيه اللى بقى مطلوب منها تسمح بوجود ميليشيا مسلحه على ارضها غير جيش الدوله . من الناحيه التانيه اسرائيل اعتبرت الاتفاق ده الغاء للهدنه اللى اتوقعت بينها و بين لبنان سنة 1949. اتفاق القاهره كان سبب لمشاكل كتير دخلت فيها لبنان كان اهمها الغزو الاسرائيلى للبنان سنة 1982 , و ده خلّا كتير من اللبنانيين بما فيهم الناصريين يحسوا ان الاتفاق كان سبب ضرر للبنان اكتر منه فايده .

و فى 21 مايو 1987 البرلمان اللبنانى وافق بالاغلبيه على قانون لإلغاء الاتفاق , و فى يونيه 1987، الرئيس اللبنانى امين الجميل اصدر القانون رسمى , و ماعادش لبنان ملزمه باتفاق القاهره.

 لينكات برّانيه 
نص اتفاق القاهره المنشور فى جرنال النهار , بيروت , عدد 20 ابريل 1970 

تصنيف:فلسطين